Megállapodás

az Európai Közösség és a Norvég Királyság között Norvégiának a Kábítószer és Kábítószerfüggőség Európai Megfigyelőközpontja munkájában való részvételéről

A SZERZŐDŐ FELEK,

TUDATÁBAN annak, hogy a kábítószer és a kábítószerfüggőség társadalmat fenyegető veszélye elleni küzdelemben nemzetközi együttműködésre van szükség,

ÚJÓLAG MEGERŐSÍTVE az Európai Unió és Norvégia között a történelem során létrejött, nagyon szoros kulturális, kereskedelmi és társadalmi kapcsolatokat, különösen az Európai Gazdasági Térségről szóló megállapodás által létrehozott gazdasági, politikai és igazságügyi kapcsolatokat,

FIGYELEMBE VÉVE, hogy az Európai Közösség a 90/611/EGK határozattal [1] csatlakozott az Egyesült Nemzetek Szervezete keretében a kábítószerek és pszichotróp anyagok tiltott kereskedelme elleni egyezményhez (a továbbiakban: Bécsi Egyezmény), és annak 27. cikkével kapcsolatban illetékességi nyilatkozatot [2] helyezett letétbe, valamint figyelembe véve, hogy Norvégia 1994. november 14-én megerősítette a Bécsi Egyezményt,

FIGYELEMBE VÉVE, hogy az Európai Közösség a 302/93/EGK tanácsi rendelettel [3] (a továbbiakban: rendelet) létrehozta a Kábítószer és a Kábítószerfüggőség Európai Megfigyelőközpontját (a továbbiakban: központ),

mivel:

(1) a rendelet 13. cikke szerint a központ a Közösségen kívüli olyan országok részvétele előtt is nyitva áll, amelyek érdekei azonosak a Közösség és a tagállamok érdekeivel; mivel Norvégia részvételi kérelmet nyújtott be.

(2) Norvégia osztja a rendeletben a központ számára megállapított célokat.

(3) Norvégia elfogadja a központ számára a rendeletben megfogalmazott feladatokat, munkamódszereket és elsőbbségi területeket.

(4) Norvégiában létezik megfelelő intézmény, amely a kábítószer és a kábítószerfüggőség európai információs hálózatához kapcsolható,

ELHATÁROZTÁK, HOGY MEGKÖTIK AZ ALÁBBI MEGÁLLAPODÁST:

1. cikk

Norvégia teljes mértékben részt vesz a központ munkájában, az e megállapodásban meghatározott feltételek szerint.

2. cikk

A kábítószer és kábítószerfüggőség európai információs hálózata (Reitox)

(1) Norvégia csatlakozik a kábítószer és a kábítószerfüggőség európai információs hálózatához (Reitox).

(2) Norvégia e megállapodás hatálybalépésétől számított 28 napon belül értesíti a központot nemzeti információs hálózatának fő elemeiről, ideértve a nemzeti megfigyelőközpontot is, és megnevez minden más szakközpontot, amely célszerűen hozzájárulhat a központ munkájához.

(3) Az egyik szakközpontot norvégiai országos koordinációs pontnak jelölik ki, az igazgatóság tagjainak egyhangú határozatával.

3. cikk

Az igazgatóság

A központ igazgatósága meghívja üléseire Norvégia képviselőjét. A képviselő korlátozás nélkül vehet részt az üléseken, szavazati joga nincs. Mindazonáltal az igazgatóság kivételes esetben, a Közösség és a tagállamai különleges érdekeit érintő kérdésekben, olyan ülést is összehívhat, amelyen csak a tagállamok és az Európai Bizottság képviselői vesznek részt.

Az igazgatóság a Norvégia képviselőivel együtt tartott ülésén megállapítja a részletes szabályokat Norvégiának a központ munkájában való részvételével kapcsolatosan.

4. cikk

A tudományos bizottság

A központ igazgatósága meghívja Norvégia képviselőjét a tudományos bizottság üléseire, amelyeken korlátozás nélkül részt vehet, szavazati joga nincs.

5. cikk

Költségvetés

Norvégia az Európai Unió támogatása 5,5 %-ának megfelelő összeget fizet a központnak, a Reitox hálózat nemzeti koordinációs pontjai számára nyújtott támogatás nélkül.

6. cikk

Adatvédelem és bizalmas adatok

(1) Amennyiben e megállapodás alapján a központ természetes személyek azonosítására nem alkalmas személyes adatokat továbbít a norvég hatóságoknak, a nemzeti jognak megfelelően, az ilyen adatokat csak a megállapított célra és a továbbító hatóság által előírt feltételek szerint lehet felhasználni.

(2) A központ által a kábítószerrel és a kábítószerfüggőséggel kapcsolatban a norvég hatóságoknak továbbított adatok az információ terjesztésére és bizalmasságára vonatkozó közösségi és norvégiai előírások betartásával tehetők közzé. Személyes adatok nem tehetők közzé, sem a nyilvánosság számára hozzáférhetővé.

(3) A Norvégiában kijelölt szakközpontok nem kötelesek a norvégiai jogszabályok értelmében bizalmasnak nyilvánított információkat közölni.

(4) A norvég hatóságok által a központnak továbbított adatokra a rendelet 6. cikkében megállapított szabályok vonatkoznak.

7. cikk

Jogképesség

A központ a norvég jogszabályok értelmében jogi személy, és Norvégiában a norvég jogszabályok értelmében a jogi személyeknek biztosított legteljesebb jogképességgel rendelkezik.

8. cikk

Felelősség

A központ felelősségére a rendelet 16. cikkében megállapított szabályok irányadók.

9. cikk

Bíróság

Norvégia a rendelet 17. cikkében megállapítottaknak megfelelően elismeri az Európai Közösségek Bíróságának a központra vonatkozó illetékességét.

10. cikk

Kiváltságok

Norvégia a központ számára az Európai Közösségek kiváltságairól és mentességeiről szóló jegyzőkönyvben meghatározottakkal egyenértékű kiváltságokat és mentességeket biztosít.

11. cikk

Személyzeti szabályzat

Az Európai Közösségek egyéb alkalmazottaira vonatkozó alkalmazási feltételek 12. cikke (2) bekezdésének a) pontjától eltérően a teljes állampolgári joggal rendelkező norvég állampolgárokat a központ ügyvezető igazgatója szerződéssel alkalmazhatja.

12. cikk

Hatálybalépés

Ez a megállapodás a szerződő feleknek a megállapodás hatálybalépésével kapcsolatos jogi követelményei teljesítését megerősítő diplomáciai jegyzékeik közül a későbbi jegyzék kézhezvételének napját követő második hónap első napján lép hatályba.

13. cikk

Érvényesség és megszűnés

(1) E megállapodás határozatlan időre jön létre.

(2) Bármelyik szerződő fél felmondhatja e megállapodást a másik szerződő félhez intézett értesítés útján. E megállapodás az ilyen értesítés napját követő 12 hónap elteltével hatályát veszti.

[1] HL L 326., 1990.11.24., 56. o.

[2] HL L 326., 1990.11.24., 57. o.

[3] HL L 36., 1993.2.12., 1. o.

--------------------------------------------------

Az Európai Közösségek Bizottságának nyilatkozata

A Bizottság felkéri a Kábítószer és a Kábítószerfüggőség Európai Megfigyelőközpontját, hogy a költségvetés elkészítése során a legteljesebb mértékben vegye figyelembe Norvégiának a saját hozzájárulásával kapcsolatos észrevételeit.

--------------------------------------------------